*Botz Lajos (GYTK Dékán), Tanévnyitó Ünnepség, PTE GYTK, 2022. szeptember 4.*

*Tisztelt Egyetemi Hallgatók! Kedves Vendégeink! Tisztelt Oktató Kollégák!*

A COVID pandémia, majd a világválság alaposan felforgatta életünket, gondolkodásunkat. Tudjuk, hogy minden járvány előbb ér véget pszichológiailag mint biológiailag. Számos irányadó nemzetközi szakértő alapján felismertük, hogy lehetséges, hogy *„a mostani világjárványt a hamarosan érkező, még súlyosabb következményekkel járó járvány próbaüzemének tekinthetjük”*. Elgondolkodtató felismerés, hogy valószínűleg nem sikerül megvalósítani azt, hogy *„globálisan fejenként mindössze 5 dolláros ráfordítással egy sokkal jobb felkészülést biztosítson az emberiség a jövőbeli járványokra”.* Ezért azt a közös célt tűzzük ki most közösen, erre szerződjünk, hogy Önök a *„zaklatottá vált világban”* ilyen helyzetekre is felkészült gyógyszerészdoktorokká válnak.

Reméljük, hogy az elmúlt két évre időnként jellemző korlátos jelenléti oktatása után a most kezdődő tanév a megszokott egyetemi jelenléti *“kerékvágásban”* fog eltelni. Szükség van erre, mert mára oktatáskutatók felmérései alapján ismert, hogy a távolléti, online oktatás nem csak a gyakorlati órákat igénylő képzéseknél rontott a hatékonyságon, hanem a döntően előadásokkal, szemináriumokkal folyó képzéseknél is. A karanténközösség nem vált valódi egyetemi csoportközösséggé, inkább csak virtuális közösséggé, amelyre inkább igaz az „*együtt vagyok velük, mégis egyedül” (“alone togheter”),* azaz hiányzik az egyetemi léthez szorosan hozzátartozó együvé tartozásból, személyes találkozásokból és együttműködésekből adódó *„mi-tudat varázsa”.* Természetesen az online oktatásnak is lehetnek előnyei. Ezek bölcs arányát kell közösen megtalálnunk.

Az elmúlt két év eseményei a jól képzett egészségügy szakemberek, a hatékonyan működtetett egészségügyi és gyógyszerellátási rendszerek, kutatások halaszthatatlan javításának szükségességét igazolta. Minden okuló ország kiemelt célnak tekinti most, hogy a gyógyszereknél, egészségügyi termékeknél jobb ellátásbiztonságot, betegellátásban hasznosuló innovációs kapacitást építsen ki. Ebben már Önök is szerepet kapnak majd.

A Kar nevében fejezem ki köszönetemet szüleiknek, tanáraiknak és Önöknek, hogy egyetemünket választották.

Nem ígérhetünk könnyű éveket. Azt ígérjük, hogy egy természettudományos alapokkal rendelkező gyógyszerészeti- egészségügyi, farmakoökonómiai tudományokban felkészült szakemberekké válnak.

Az egyetemi fejlesztések révén Önök már egy jórészt megújult környezetben tanulhatnak. Októberre teljesen elkészül a Rókus utcai második épületünk is. Itt található a Kar nyolc önálló intézete közül hét (Szerves Kémiai Intézet a kivétel), valamint az *„Egészségügyi Technológiaértékelési és Farmakoökonómiai Kutatóközpont”.* Karunk idén indítja a biotechnológus BSc képzését. Körülbelül 70 magyar és 40 angol gyógyszerész hallgatónk, továbbá a 30 biotechnológus hallgatónk egy megújult campuson fogja egyetemi idejük jelentős részét eltölteni. További fejlesztéseket tervezünk az elkövetkező évekre is, melyek már a „modellváltás” okán sokat hangoztatott valódi egyetemi innovációs környezetet is megerősíti a Karon. Ezekbe Önök is bekapcsolódhatnak, ugyanis lehetőségük lesz a tudományos diákköri munkára.

Végül kívánok sok erőt és kitartást az elkövetkező évekre, továbbá kellemes tartózkodást Pécsett! Legyen kitartásuk az első évek alapozó ismereteinek elsajátításához. Ne feleddkezzenek meg arról, hogy jó és elismert hivatásgyakorló szakemberré csak úgy válnak, ha szakmai felkészültségüket megfelelő kultúra, intellektus, empátia is körbe veszi. Használják ki egyetemünk és városunk által ehhez nyújtott lehetőségeket. Törekedjenek arra, hogy a következő évek életük legjobban megtérülő befektetésévé váljon!

*Köszönöm megtisztelő figyelmüket!*